Lisa Bonnár Stjernø

**Lisa Bonnár Stjernø** (født 1970) er en norsk sanger, musikkforsker, professor i musikk, forfatter, foredragsholder, pedagog og sceneartist.

## Bakgrunn
Lisa Bonnár Stjernø har sin utdannelse fra Griegakademiet, Universitetet i Oslo, Paris-konservatoriet og Norges musikkhøgskole.. Hun har doktorgrad i vuggesang og en Post.doc med forskning på musikkpraksis for småbarnsforeldre og det kunstneriske utviklingsprosjektet Exploraria, sammen med Rolf Lislevand, Jan Bang, Rolf-Erik Nystrøm og Rolf Gupta. 

Bonnár har medvirket i oppsetninger ved blant annet Den Norske Opera, Den Nasjonale Scene og  Det  Norske Teatret (Masterclass, avskjedsforestillingen til Bab Christensen) og Rikskonsertene 
(Den Lille Prinsen, Kvinneskikkelser) og har sunget klassisk repertoar såvel som folkeviser, jazz og etnisk inspirert musikk ved festivaler og konserter i inn- og utland. Hun har medvirket ved blant annet Molde jazzfestival, Kinnarspelet, Frankofonifestivalen og World music festival i Paris, og hun har sunget med flere orkestre og ensembler i Norge (Bergen Filharmoniske Orkester, Vest-Norsk Opera, 
Det Norske Blåserensemble) og har hatt recitals og solistopptredener i Oslo Konserthus, Grieghallen, Troldhaugen, Mariakirken, Bergen domkirke, Parkteatret og Rockefeller. 

Hun har gitt ut CD-en «Under himmelen» med dikt av sambygdingen Hans Børli sammen med musikerne Audun Erlien, Paolo Vinaccia og Frode Haltli, og har vært på turné med blant annet Helge Lien og Rolf-Erik Nystrøm i forestillingen *Den lille Prinsen*, der Bonnár hadde hovedrollen med regi og koreografi av Stig Henrik Hoff og Jo Strømgren under Kulturby Bergen 2000. 
 
Bonnár er også foredragsholder om temaer som kreativitet, musikalsk inspirasjon og kommunikasjon, værekraft, musikk og livskvalitet, og gjesteforeleser ved universiteter i inn- og utland (UiO, HioA, UiA, Bath Spa University etc.).  

Hun er ansatt ved Universitetet i Innlandet, INN, som instituttleder for kunstfag og kulturstudier og fikk opprykk til professor ved Steinerhøgskolen i Oslo i mars 2026 etter å ha jobbet der fra april 2022 til mai 2026. Hun har også vært ansatt ved Norges musikkhøgskole, der hun har forlest i Sangfonetikk og kommunikativ musikalitet og har forsket der som stipendiat på musikk og barns velvære, og underviser sangstudenter i sangfonetikk, det franske språk, italienske arier og franske sanger. Hun er også eier og styreleder i De Ni Musene AS, som driver kunstnerisk utviklingsarbeid. Videre har hun arbeidet med barneteater og vært engasjert i Blårollingene ved Parkteatret og Stabekk teaters oppsetning *Robin Hood* med Sigve Bøe som regissør.

## Roller
* Dido i *Dido og Aeneas* (1994)
* Lady Boxington og tjenestejente, *My Fair Lady* (1994)
* Sophie de Palma i *Masterclass* (1999)
* *Den lille prinsen* (2001)
* Michaela i *Carmen* (2003)
* Liù i *Turandot* (2004)
* Susanna i *Figaros bryllup* (2005)
* *Den lille prinsen* (2011)
* Dronningen, *Robin Hood* (2013)

## Diskografi

* *Under himmelen* (2001)
* *Robin Hood* (2013)
* *Sacre* (2023)
* *Mellom liv og drøm – våre vakre vuggesanger* (2024)

## Bibliografi
* *Hun var like vakker som Chopins klaverkonsert i f-moll*
* *Hvordan kan musikken inspirere kunstnere i deres kreative prosesser?* (2008)
* *Mellom liv og drøm. Vuggesangens helsefilosofiske betydning* (2012)
* *Life and Lullabies. Exploring the basis of meaningfulness in parents'  lullaby singing* (2014)
* *Lullaby-singing and its human Bildung potential* (2015)
* *Øyeblikkene*, naturpoesi i samarbeid med naturfotografer (2022)
* «Når vi trenger musikken som mest» musisk aktivisme, i antologien *Estetiske fag i samfunnet*, Cappelen Damm  (2025)

## Referanser
 

## Eksterne lenker
* 
* 
* Universitetet i Agder: Inn i musikken - NRK portretterer Lisa Bonnár Stjernø , 7. november 2016